Gramma Nyelvi Iroda                          

929 01 • Dunajská Streda/ Dunaszerdahely • 
Bacsákova u./ Bacsák u. •  240/13 P.O.Box 198• 
tel.: 00421-31-550-42-61 • fax: 00421-31-550-42-62 •  www.gramma.sk; gramma@gramma.sk •

            
      
      Kedves Kolléganő, kedves Kolléga!

	Elsősorban is engedje meg, hogy a Gramma Egyesület és a Gramma Nyelvi Iroda nevében sikerekben gazdag, boldog új évet kívánjak. 

	A Gramma Nyelvi Iroda ebben a tanévben is január utolsó hetében rendezi meg az Implom József Középiskolai Helyesírás Verseny szlovákiai fordulóját – a korábbi évekhez hasonlóan három kategóriában (gimnáziumok, szakközépiskolák, szakmunkásképzők) és levelezéses formában. 
	Finanszírozási problémák miatt a magyarországi szervezők egy fontos korlátozást voltak kénytelenek beiktatni: ebben a tanévben is a versenyt csak a 9. és 10. évfolyam diákjai számára hirdették meg. Mivel ez nálunk a középiskola 1. és 2. évfolyamának felel meg, mi a négyéves oktatást nyújtó középiskolák esetében az 1. és 2., a nyolcéves oktatást nyújtók esetében pedig az 5–6. évfolyamba járó diákok számára hirdetjük meg a versenyt. Az előzetes megbeszélések szerint Szlovákiából a szokásos létszámú (10) versenyzőt küldhetünk a gyulai döntőbe.
	Kérjük azokat a kollégákat, akik be kívánnak kapcsolódni a versenybe, hogy legkésőbb 2010. január 21-ig jelezzék részvételi szándékukat e-mailben vagy levélben a levél alján feltüntetett címen. A fenti korlátozásra való tekintettel iskolánként három diák kapcsolódhat be a versenybe (ezek nevét nem kell előzetesen, a jelentkezéskor bejelenteni). Ha ennél kevesebb versenyzőt kívánnak indítani, kérjük, azt külön jelezzék. 
	Szükség szerint azt is kérjük feltüntetni, kinek a nevére küldjük a feladatlapokat. Ha házi döntőt kívánnak rendezni, a korábbi évek feladatlapjai letölthetők honlapunk (www.gramma.sk) Oktatás rovatából. 
	A verseny feladatlapjait és a szervezési útmutatót 2010. január 22-én pénteken postázzuk. Kérjük, hogy a versenyt (vagyis a feladatok megoldását)  2010. január 25–26-án  tartsák meg. Mivel ez az utolsó tanítási hét ebben a félévben, valószínűleg akkorra már lezárták a jegyeket, és nincs egyéb akadálya sem a feladatlapok megíratásának. A feladatlapokat tartalmazó borítékot csak közvetlenül a verseny előtt nyissák fel, a megoldott feladatlapokat javítás nélkül azonnal küldjék vissza. Csak a hozzánk február 2-ig visszajuttatott feladatlapok vesznek részt a versenyben. 
	A kijavított feladatlapokat, a megoldási kulcsot és a verseny végeredményét szintén postán küldjük vissza. A Kárpát-medencei döntőre már hagyományosan Gyulán kerül sor február végén.

	Az esetleges kommunikációs problémák megelőzése végett az alábbiakra hívom fel a figyelmet: az e-mailben küldött jelentkezéseket e-mailben visszaigazoljuk. Ha két napon belül nem válaszolunk, akkor nem kaptuk meg a jelentkezést. Ebben az esetben hívjanak fel telefonon. Ugyanez vonatkozik a verseny feladatlapjaira is: ha a feladatlapokat január 26-ig nem kapják meg (illetve ha valami hiányzik a csomagból), kérjük, azonnal jelezzék telefonon. 

Dunaszerdahely, 2010. január 8.					Szabómihály Gizella

      Cím:
      Gramma (Menyhárt József)
      Bacsákova ul. 240/13, P.O.B. 198
      929 01 Dunajská Streda
      tel.: 031/550 42 61
      fax: 031/55042 62
      e-mail: gramma@gramma.sk

      Szabómihály Gizella
      e-mail: szmihalyg@stonline.sk